**Vii tu**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Andrei Strâmbeanu

Orice lumină

De astrul ei

Este legată.

Vin alte raze,

Mai tinere, din urmă,

Pe care nu le cunoaştem.

La arderea lor

Încălzi-ne-vom sufletul!

De sângele mumei,

De inima ei,

Este legat

Orice cuvânt

Pe care-l rostim.

Vin

Alte-nţelesuri din urmă,

Mai clare, mai calde,

Mai neînfricate.

La flacăra lor

Încălzi-ne-vom cugetul!

Fără de viaţă

Se duce Prutul la vale.

Deasupra lui,

Ca deasupra unui mort,

Plâng ochii noştri.

Alt Prut

Vine din urmă;

Tinere şi limpezi

Şi pline de numele nostru,

Auzit de la strămoşi,

Aleargă undele sale.

Apa lui o vom bea

Ca pe apa fântânii!

Vii tu, vii tu –

Cea pe care

De mult

O aştept,

A mea

Până-n străfundul

Carpaţilor!